Resensie: Storieboekprins - Samy | Maroela Media
Samy se nuwe album, Storieboekprins. Foto: Samy se Facebook-blad.
Drie jaar het verloop sedert Samy haar eerste album, 7 uur girl vrygestel het. Die groot treffer op hierdie album was haar weergawe van Irene van Wyk se treffer "In die middel", wat ook met 'n goeie musiekvideo gepaard gegaan het. Nou is sy terug met haar tweede album, Storieboekprins.
Die eerste snit op die album is "Cupid", 'n komposisie van Johan Theunissen en die regisseur en vervaardiger van die album, die Groot FM-omroeper Kevin Pienaar. Ongelukkig word daar nêrens gesê wie saam met haar sing nie.
Johan en Kevin het ook saamgespan vir die volgende snit, "Liqourice en lollipops". Dit is 'n snit wat veral by jonger luisteraars byval sal vind en die dansvloere gou vol sal kry. Die eerste treffersnit is "Verlede liefde", wat Samy saam met Johan en Kevin geskryf het. Dit is 'n bietjie rustiger as die vorige twee snitte en dit behoort 'n treffer vir haar te word.
"Ek sien jou" is Samy se eie komposisie en weereens is dit 'n lekker snit wat 'n treffer kan word. "Cinderella" is 'n baie mooi snit wat byval sal vind by enigiemand wat van sprokiesverhale hou. Johan Theunissen het die pragtige snit "Branders" saam met Graham Abrahams geskryf en op hierdie snit bewys Samy dat sy tot meer as dansliedjies in staat is. "Hals oor kop" is nog 'n baie lekker snit wat 'n treffer behoort te word.
Die titelsnit is 'n komposisie van Anzuel van Heerden en weereens is dit 'n snit wat by jonger luisteraars byval sal vind, maar hierdie keer meer as gevolg van die lirieke as die musikale verwerking.
Die musikale verwerking van "Dans met my" herinner 'n bietjie aan dié van One Republic se treffer "Love runs out". "Witsand" gaan volgens Samy oor 'n leefstyl eerder as 'n dorp, oor 'n lewe sonder tegnologie en die uitdagings wat jongmense in die gesig staar.
"Bittereinder" is 'n baie mooi snit waarop Samy haar vokale talent baie goed tentoonstel. "Soen my" is 'n baie lekker snit wat hopelik baie radiolugtyd sal kry. Die laaste snit het die gepaste titel "Goodbye vir nou". Samy se broer, Jacques, is 'n paar jaar gelede op 'n jong ouderdom oorlede, en hoewel dit nie gesê word nie, is hierdie liedjie sekerlik 'n huldeblyk aan hom.
Soms duur dit 'n rukkie voordat 'n kunstenaar onder die publiek se aandag kom en dis nie altyd maklik om te verstaan hoekom nie. Samy is een van daardie kunstenaars wat nog nie haar volle potensiaal bereik het nie, maar die kanse is goed dat sy dit met hierdie album sal regkry. Samy is 'n uiters talentvolle sangeres wie se musiek by oud en jonk aanklank sal vind en wat verdien om baie meer suksesvol te wees as wat dit tot dusver was.